b"\n_START_ARTICLE_\nParaskevi Papachristou\n_START_SECTION_\nF\xc3\xb8r 2008\n_START_PARAGRAPH_\nPapachristou fikk s\xc3\xb8lv i tresteg under det greske juniormesterskapet i 2005. I 2006 kom hun p\xc3\xa5 tiendeplass i det greske mesterskapet i friidrett (senior), og hun vant det greske juniormesterskapet i 2006. Hun deltok i det greske innend\xc3\xb8rsmesterskapet i friidrett i 2007, der hun kom p\xc3\xa5 fjerdeplass, og hun kom p\xc3\xa5 andreplass i tresteg i det greske mesterskapet for klubblag i mai 2007. Hun deltok i Europacupen i friidrett for klubblag (European Champion Clubs Cup), Gruppe A, og kom der p\xc3\xa5 femteplass i tresteg.\n_START_SECTION_\nSesongen 2008\n_START_PARAGRAPH_\nHun passerte 13-metersgrensen b\xc3\xa5de innend\xc3\xb8rs og utend\xc3\xb8rs i 2008, med 13,86 som bestenotering innend\xc3\xb8rs og 13,79 utend\xc3\xb8rs, som hun greide da hun vant det greske juniormesterskapet i juni. Hun vant tresteg under det greske mesterskapet innend\xc3\xb8rs, og vant med det sin f\xc3\xb8rste nasjonale seniortittel, og hun kom p\xc3\xa5 sjuendeplass i det greske mesterskapet utend\xc3\xb8rs. Ved Junior-VM i friidrett 2008 Bydgoszcz i Polen fikk hun bronse i tresteg med 13,74, bak de to cubanske ut\xc3\xb8verne Dailenys Alc\xc3\xa1ntara og Josleidy Ribalta.\n_START_SECTION_\nSesongen 2009\n_START_PARAGRAPH_\nHun hoppet 14,15 meter da hun vant tresteg under det greske mesterskapet innend\xc3\xb8rs i 2009, og hun deltok i Balkanmesterskapet i friidrett innend\xc3\xb8rs 2009, der hun fikk s\xc3\xb8lv bak Cristina Bujin fra Romania. Hun n\xc3\xa5dde finalen ved EM i friidrett innend\xc3\xb8rs i Torino, etter personlig rekord p\xc3\xa5 14,47 i kvalifiseringen, kun sl\xc3\xa5tt av Marija \xc5\xa0estak. I finalen fikk hun imidlertid ingen gyldige sprang. Hun deltok i det greske mesterskapet for klubblag, og vant der tresteg og kom p\xc3\xa5 tredjeplass i lengdehopp._NEWLINE_I begynnelsen av juli fikk hun bronse ved Middelhavslekene 2009, og senere i juli vant hun gull ved U23-EM i friidrett i Kaunas i Litauen. Hun fikk gull i tresteg og kom p\xc3\xa5 fjerdeplass i lengdehopp under det greske mesterskapet i friidrett i august, og deltok i VM i friidrett 2009, men ble der sl\xc3\xa5tt ut i kvalifiseringsrunden, og n\xc3\xa5dde ikke finalerunden.\n_START_SECTION_\nSesongen 2010\n_START_PARAGRAPH_\nPapachristou konkurrerte mindre i 2010, men deltok bl.a. i det greske mesterskapet utend\xc3\xb8rs, der hun kom p\xc3\xa5 andreplass i tresteg.\n_START_SECTION_\nSesongen 2011\n_START_PARAGRAPH_\nInnend\xc3\xb8rs vant hun tresteg under det greske mesterskapet i friidrett i februar, med 14,28 meter. Hun ble tatt ut til \xc3\xa5 delta i EM i friidrett innend\xc3\xb8rs 2011, men hoppet der 13,72 meter i kvalifiseringsrunden, og n\xc3\xa5dde med det ikke finalen._NEWLINE_I juni satte hun ny personlig rekord p\xc3\xa5 14,72 ved et stevne i Chania, en lengde som plasserte henne p\xc3\xa5 tredjeplass p\xc3\xa5 Hellas' tresteglister, bak Hrysopiyi Devetzi og Paraskevi Tsiamita. Hun kom p\xc3\xa5 sjetteplass i tresteg under Meeting International Mohammed VI d'Athl\xc3\xa9tisme i Marokko, og deltok b\xc3\xa5de i lengdehopp og tresteg under Lag-EM i friidrett 2011, der Hellas deltok i First League, som er nest \xc3\xb8verste divisjon. Der vant hun tresteg, og kom p\xc3\xa5 \xc3\xa5ttendeplass i lengdehopp. Hun forsvarte gullet sitt ved U23-EM i friidrett 2011, da hun vant tresteg med 14,40 meter. Hun vant tresteg og lengdehopp under Gresk mesterskap i friidrett 2011, og kom p\xc3\xa5 fjerdeplass i tresteg under London Grand Prix. Hun deltok ogs\xc3\xa5 ved VM i friidrett 2011, der hun hoppet 14,05 meter i kvalifiseringen, og n\xc3\xa5dde ikke finalen, men endte p\xc3\xa5 16.-plass.\n_START_SECTION_\nSesongen 2012\n_START_PARAGRAPH_\nHun deltok i Balkanmesterskapet i friidrett innend\xc3\xb8rs 2012, og kom der p\xc3\xa5 fjerdeplass i tresteg. Hun fikk bronse i tresteg under det greske mesterskapet innend\xc3\xb8rs. Hun vant tresteg under Turkish Clubs Super League-stevnet i Izmir i mai, og kom p\xc3\xa5 sjuendeplass i Meeting International Mohammed VI d'Athl\xc3\xa9tisme de Rabat. Hun vant lengdehopp under Filothei Women Gala 2012, og vant tresteg under det greske mesterskapet for klubblag. Hun vant lengdehopp og fikk s\xc3\xb8lv i tresteg under det greske mesterskapet i friidrett 2012. _NEWLINE_I juni kom hun p\xc3\xa5 11.-plass ved EM i friidrett, med 13,89 i finalen, etter at hun fikk femte lengste sprang i kvalifiseringen (14,35). Hun ble ogs\xc3\xa5 tatt ut til sommer-OL 2012 i London, men ble utvist fra det greske laget 25. juli, etter at hun skrev p\xc3\xa5 sin Twitter-konto: \xc2\xabMed s\xc3\xa5 mange afrikanere i Hellas, f\xc3\xa5r i alle fall mygg som b\xc3\xa6rer p\xc3\xa5 vestnilviruset spist hjemmelaget mat\xc2\xbb.\n_START_SECTION_\nSesongen 2013\n_START_PARAGRAPH_\nHellas deltok i Super League under Lag-EM i friidrett 2013, og Papachristou kom der p\xc3\xa5 sjetteplass i tresteg. I det greske mesterskapet i friidrett kom hun p\xc3\xa5 fjerdeplass i lengdehopp. Hun hoppet ikke finalerunden i tresteg.\n_START_SECTION_\nSesongen 2015\n_START_PARAGRAPH_\nI Lag-EM i friidrett 2015 deltok Hellas i First League. Papachristou deltok der i tresteg, og vant denne \xc3\xb8velsen. Hun vant ogs\xc3\xa5 tresteg under det greske mesterskapet i friidrett, og ble tatt ut til \xc3\xa5 delta i Balkanmesterskapet i friidrett 2015, der hun kom p\xc3\xa5 fjerdeplass i tresteg.\n_START_SECTION_\nSesongen 2016\n_START_PARAGRAPH_\nHun deltok i det greske mesterskapet i friidrett innend\xc3\xb8rs i februar, og vant der tresteg, og fikk s\xc3\xb8lv i lengdehopp. I mars deltok hun i VM i friidrett innend\xc3\xb8rs 2016, og fikk der bronse i tresteg, med 14,15 meter, bak Yulimar Rojas og Kristin Gierisch. Hun deltok i Diamond League 2016, der hun bl.a. kom p\xc3\xa5 andreplass i Rabat og tredjeplass i Lausanne, og hun endte p\xc3\xa5 tredjeplass i Diamond League sammenlagt med 20 poeng. Hun satte ny personlig rekord i tresteg da hun vant Filothei Women Gala, med 14,73 meter._NEWLINE_I det greske mesterskapet utend\xc3\xb8rs vant hun tresteg og lengdehopp. I EM i friidrett 2016 i Amsterdam fikk hun fjerde beste resultat i kvalifiseringen, og kom p\xc3\xa5 tredjeplass i finalen med 14,47 meter. Hun deltok i Sommer-OL 2016, og kom der p\xc3\xa5 \xc3\xa5ttendeplass i tresteg.\n_START_SECTION_\nSesongen 2017\n_START_PARAGRAPH_\nHun vant tresteg under det greske mesterskapet innend\xc3\xb8rs i 2017. Hun vant ogs\xc3\xa5 tresteg under Balkanmesterskapet i friidrett innend\xc3\xb8rs 2017, og fikk bronse i EM i friidrett innend\xc3\xb8rs 2017. _NEWLINE_Utend\xc3\xb8rs vant hun tresteg under det greske mesterskapet for klubblag, og hun vant ogs\xc3\xa5 tresteg under Filothei Women Gala 2017. Hun vant tresteg under det greske mesterskapet i friidrett, og fikk s\xc3\xb8lv i lengdehopp. Hellas deltok i Super League i Lag-EM i friidrett 2017, og vant der tresteg med 14,24 meter. Under VM i friidrett 2017 fikk hun 20. beste resultat i kvalifiseringsrunden, og n\xc3\xa5dde ikke finalen.\n_START_SECTION_\nSesongen 2018\n_START_PARAGRAPH_\nPapachristou deltok i VM i friidrett innend\xc3\xb8rs 2018. Der hoppet hun 14,05 i sitt f\xc3\xb8rste hopp, noe som holdt til sjetteplass. Hun vant tresteg og lengdehopp under det greske mesterskapet utend\xc3\xb8rs, og vant tresteg under Balkanmesterskapet i friidrett 2018 utend\xc3\xb8rs i juli. _NEWLINE_Hun vant tresteg under EM i friidrett 2018, og representerte Europa under Kontinentalcupen i friidrett 2018, der hun kom p\xc3\xa5 tredjeplass i tresteg."